RESOLUCIÓN do 20 de xuño de 2006, da Dirección Xeral de Formación Profesional e Ensinanzas Especiais, pola que se regula o acceso e a admisión de alumnado aos ciclos formativos de artes plásticas e deseño durante o curso 2006-2007.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 04/07/2006

A Orde do 23 de xullo de 2003, pola que se regula o proceso de acceso aos ciclos formativos de artes plásticas e deseño, establece o proceso de admisión
para quen non reúne os requisitos académicos establecidos con carácter xeral e para aqueles que, reunindo os requisitos académicos, deben superar a proba específica definida na mesma orde, e autoriza a Dirección Xeral de Formación Profesional e Ensinanzas Especiais, na súa disposición derradeira primeira, para ditar as instrucións necesarias para o desenvolvemento do previsto nesa orde.
Na súa virtude, esta dirección xeral
RESOLVE:
I. Condicións de acceso.
Primeiro.-Acceso directo a ciclos formativos de grao medio.
Terá acceso directo aos ciclos formativos de grao medio de artes plásticas e deseño o alumnado:
a) Que posúa o título de técnico ou técnico superior en artes plásticas e deseño nun ciclo formativo da mesma familia profesional á cal pretenda acceder.
b) Que teña superase os tres cursos comúns correspondentes ao Plan de estudos de artes aplicadas e oficios artísticos que establece o Decreto 2127/1963, do 24 de xullo (BOE do 6 de setembro) e que se desenvolve pola Orde do 27 de decembro de 1963 (BOE do 23 de xaneiro de 1964).
c) Que superase os dous cursos comúns do Plan experimental de ensinanzas artísticas da Comunidade Autónoma de Galicia establecido polo Decreto 179/1988, do 7 de xullo (DOG do 18 de xullo).
Segundo.-Acceso directo a ciclos formativos de grao superior.
Terá acceso directo aos ciclos formativos de grao superior de artes plásticas e deseño o alumnado:
a) Que posúa o título de bacharelato na modalidade de artes e teña superada a materia de Fundamentos de deseño, así como as dúas materias de modalidade que se determinan para cada ciclo formativo no anexo I desta resolución.
b) Que superase os estudos experimentais de bacharelato artístico definido na Orde do 21 de outubro de 1986 (BOE do 6 de novembro).
c) Que posúa o título de técnico superior en artes plásticas e deseño noutro ciclo formativo da mesma familia profesional.
d) Que estea graduado en artes aplicadas e oficios artísticos da familia profesional á cal pretenda acceder.
Terceiro.-Acceso mediante proba específica a ciclos de grao medio.
Terán acceso aos ciclos formativos de grao medio de artes plásticas e deseño mediante proba espe
cífica o alumnado que reúne algún dos seguintes requisitos:
a) Estar en posesión do título de graduado en educación secundaria ou ter superados os estudos equivalentes a este, segundo se establece no Real decreto 986/1991, do 14 de xuño, polo que se aproba o calendario de aplicación da nova ordenación do sistema educativo.
b) Ter superado a proba de madurez que se establece na Orde do 23 de xullo de 2003, pola que se regula o proceso de acceso aos ciclos formativos de artes plásticas e deseño.
Cuarto.-Acceso mediante proba específica a ciclos de grao superior.
Terán acceso aos ciclos formativos de grao superior de artes plásticas e deseño mediante proba específica o alumnado que reúna algún dos seguintes requisitos:
a) Estar en posesión do título de bacharelato establecido na Lei orgánica 1/1990, do 3 de outubro ou ter superados os estudos equivalentes a este, segundo se establece no Real decreto 986/1991, do 14 de xuño, polo que se aproba o calendario de aplicación da nova ordenación do sistema educativo.
b) Ter superado a proba de madurez prevista na Orde do 23 de xullo de 2003.
II. Admisión nas escolas de arte e superiores de deseño.
Quinto.-Distribución da oferta de prazas.
Nas escolas de arte e superiores de deseño, as prazas dispoñibles para cursar cada ciclo formativo distribuiranse do seguinte xeito:
-Grao medio: as escolas de arte e superiores de deseño reservarán un 10% das prazas dispoñibles para quen estivese en posesión do título de técnico ou técnico superior correspondente a outro ciclo formativo da mesma familia profesional. Reservarán, así mesmo, outro 10% das prazas para os aspirantes que cursasen con aproveitamento os tres cursos comúns de artes aplicadas e oficios artísticos dos plans de estudos que establece o Decreto 2127/1963, do 24 de xuño (BOE do 6 de setembro), que se desenvolve pola Orde do 27 de decembro de 1963 (BOE do 23 de xaneiro de 1964), ou os que superasen os dous cursos comúns do Plan experimental de ensinanzas artísticas da Comunidade Autónoma de Galicia establecido polo Decreto 179/1988, do 7 de xullo (DOG do 18 de xullo), ou outros autorizados polas restantes comunidades autónomas.
As prazas non adxudicadas por este sistema serán engadidas ao sistema de acceso mediante proba específica ou viceversa, unha vez finalizada a actuación da comisión autonómica de escolarización.
-Grao superior: as escolas de arte e superiores de deseño reservarán un 50% das prazas ofertadas
para os aspirantes que superasen os estudos experimentais de bacharelato artístico definido na Orde do 21 de outubro de 1986 (BOE do 6 de novembro) ou bacharelato na modalidade de artes e teñan superasen as materias de modalidade que se determinan para cada ciclo formativo no anexo I desta resolución. Reservarán, así mesmo, un 10% das prazas ofertadas para aqueles aspirantes que posúan o título de técnico superior correspondente a outro ciclo formativo ou graduado en artes aplicadas e oficios artísticos da mesma familia profesional á cal pretendan acceder.
As prazas non cubertas por este sistema engadiranse ao número de prazas para acceso por proba específica ou viceversa, unha vez finalizada a actuación da comisión autonómica de escolarización.
Sexto.-Solicitudes de admisión.
Para a formalización das solicitudes de admisión, as escolas de arte e superiores de deseño facilitaranlles ás persoas interesadas o modelo que se xunta como anexos II e III a esta resolución. Unha vez cuberta, entregarase unha única instancia na secretaría da escola que imparta o ciclo formativo ao cal solicita acceder en primeira opción, xunto coa documentación que, se é o caso, sexa necesaria para a acreditación dos datos consignados:
-Fotocopia do DNI ou partida de nacemento.
-Título académico.
-Certificado de estudos en que figuren as cualificacións das diferentes materias cursadas e ter realizado o depósito do correspondente título.
-Certificado da proba de acceso ao ciclo formativo, se fose o caso.
Ás solicitudes para acceso aos ciclos formativos de grao medio deberáselles xuntar tamén a seguinte documentación:
-Fotocopia da declaración da renda do exercicio 2005 ou certificación da delegación de Facenda de non ter a obriga de presentala.
-Certificación de empadroamento do concello. Para aqueles ciclos formativos que se imparten nunha única escola de arte considerarase como zona de influencia do centro o ámbito da comunidade autónoma.
-Certificación, no caso de minusvalidez, expedida polo equipo de valoración e orientación da Consellería de Sanidade e Servizos Sociais.
-Fotocopia do carné de familia numerosa, se é o caso.
A solicitude de inscrición será única para cada grao.
Sétimo.-Selección dos aspirantes a ciclos formativos de grao medio.
Cando o número de solicitantes para o acceso aos ciclos formativos de grao medio, xa sexa mediante
acceso directo ou tras a superación da proba específica, sexa maior co número de prazas dispoñibles, a selección dos aspirantes realizarase por aplicación dos criterios de baremación indicados no anexo I da Orde do 24 de abril de 2000, pola que se regula o procedemento para a admisión de alumnos en bacharelato e ciclos formativos de formación profesional específica de grao medio, en centros sostidos con fondos públicos (DOG do 30 de maio).
Oitavo.- Selección dos aspirantes a ciclos formativos de grao superior.
1. Requisitos e proceso de admisión por acceso directo.
No caso de que o número de solicitantes para o acceso directo aos ciclos formativos de grao superior sexa maior ca o número de prazas que se ofertan, establecerase unha prelación segundo a maior puntuación media do seu expediente académico que para estes efectos se calculará segundo se indica a seguir:
-No caso de alumnado que cursase o bacharelato que se establece na Lei orgánica 1/1990, do 3 de outubro, a puntuación obtida como media aritmética das cualificacións acadadas nas diferentes materias de ambos os dous cursos, expresadas con dúas cifras decimais. En caso de empate neste colectivo, procederase á súa ordenación de acordo coa puntuación da nota media obtida nas materias de modalidade que figuran no anexo I desta resolución.
-De persistir o empate, por sorteo público efectuado polo órgano competente.
Para efectos do cálculo da cualificación media do expediente académico das persoas que soliciten acceder aos ciclos formativos, despois de aprobar bacharelato experimental, ou estean en posesión do graduado en artes aplicadas e oficios artísticos, aplicaranse as seguintes equivalencias:
-Suficiente/aprobado: 5.5.
-Ben: 6.5.
-Notable: 7.5.
-Sobresaliente/Matrícula de honra: 9.0.
O resultado de aplicar a táboa de equivalencias indicada anteriormente expresarase coa media aritmética das diferentes materias que integran os cursos dos respectivos plans de estudo, con dúas cifras decimais.
Para determinar a media do expediente académico non se considerarán as materias ou áreas que o alumno teña validadas ou en que estivese exento.
2. Proceso de admisión mediante proba específica.
No caso que o número de solicitantes para o acceso mediante proba específica aos ciclos formativos de
grao superior supere o número de prazas que se ofertan, aplicarase a seguinte orde de prioridade:
1º Maior puntuación na proba específica.
2º De persistir o empate, por sorteo público.
Noveno.-Relación de persoas admitidas.
Ao remate do período establecido para a formalización das inscricións e unha vez comprobado que as persoas solicitantes reúnen as condicións que se establecen na Orde do 23 de xullo de 2003, as escolas de arte e superiores de deseño farán pública a relación de persoas admitidas ás correspondentes probas indicando, ao mesmo tempo, o seu lugar de realización.
III. Desenvolvemento das probas.
Décimo.-Calendario da proba de acceso.
As probas para os ciclos formativos serán elaboradas pola Consellería de Educación e Ordenación Universitaria de acordo co establecido na Orde do 23 de xullo de 2003.
A comisión avaliadora tomará como referencia de avaliación os criterios que se indican no documento engadido a esta resolución como anexo IV para a proba de madurez e como anexo V para a proba específica.
As probas de acceso realizaranse nos días e horas que se indican a continuación:
a) Grao medio.
-Proba de madurez: 13 de setembro.
Parte sociocultural das 9.00 ás 10.00 horas e das 11.00 ás 12.00 horas.
Parte de educación plástica e visual das 16.00 ás 19.00 horas.
-Proba específica: 18 de setembro.
Primeiro exercicio: das 10.00 ás 11.00 horas.
Segundo exercicio: das 12.00 ás 14.00 horas.
Terceiro exercicio: das 17.00 ás 19.00 horas.
b) Grao superior.
-Proba de madurez: 13 de setembro.
Parte de materias comúns: das 9.00 ás 12.00 horas.
Parte de materias de modalidade: das 13.00 ás 14.00 horas e das 17.00 ás 21.00 horas.
-Proba específica:
Para as familias profesionais de deseño de interiores, deseño gráfico, deseño industrial e artes aplicadas ao libro: 19 de setembro.
Primeiro exercicio: das 10.00 ás 11.00 horas.
Segundo exercicio: das 12.00 ás 14.00 horas.
Terceiro exercicio: das 17.00 ás 19.00 horas.
Para as familias profesionais de artes aplicadas da escultura, artes aplicadas á indumentaria, cerámica artística e xoiaría de arte: 22 de setembro.
Primeiro exercicio: das 10.00 ás 11.00 horas.
Segundo exercicio: das 12.00 ás 14.00 horas.
Terceiro exercicio: das 17.00 ás 19.00 horas.
Calquera posible variación sobre este calendario requirirá autorización expresa da Dirección Xeral de Formación Profesional e Ensinanzas Especiais.
Décimo primeiro.-Exencións á proba de madurez.
Para resolver as exencións relativas ás materias comúns das probas de madurez previstas no punto sexto epígrafe 2.2.d) da Orde do 23 de xullo de 2003, as persoas integrantes da comisión avaliadora, que deban actuar como vogais da parte relativa ás materias comúns da proba, constituiranse en comisión de valoración da documentación presentada polos aspirantes, para a efectos de exención desta parte. O resultado da valoración entregarase mediante informe ao director ou directora da escola de arte e superior de deseño onde se fixese a inscrición, que deberá ditar unha resolución expresa individualizada e comunicaráselle ao aspirante antes da data de realización da proba. O contido da resolución xuntarase á solicitude de inscrición do aspirante mediante a correspondente dilixencia.
No caso de resolución denegatoria, esta deberá ser motivada e contra ela poderase interpoñer recurso de alzada ante o delegado provincial correspondente, quen resolverá.
IV. Proceso de inscrición e matrícula.
Décimo segundo.-Inscrición, matrícula e constitución de grupos de ciclos formativos.
1. O alumnado que queira acceder aos ciclos formativos en escolas de arte efectuará unha inscrición desde o día seguinte á data de publicación no DOG ata o 28 de xullo, ou ben do 1 ao 8 de setembro, na escola que oferta as ensinanzas do ciclo formativo que desexa cursar e que foi elixido como primeira opción.
2. As escolas de arte e superiores de deseño farán públicas as listas de persoas admitidas por reserva de prazas estipuladas no punto quinto desta resolución antes do 15 de setembro.
3. As escolas de arte e superiores de deseño, antes do 27 de setembro, farán pública a resolución definitiva de adxudicación de prazas do consello escolar, tanto as de acceso directo como as de acceso por proba específica, e a relación de solicitantes de cada un dos ciclos formativos, coa totalidade de puntuación outorgada por epígrafes. Estarán ordenadas de maior a menor puntuación e remitiráselle á comisión autonómica a relación do alumnado que non obtivo praza na escola e solicitaba ademais outras escolas.
4. O alumnado que obteña praza adxudicada por resolución definitiva do consello escolar deberá formalizar a súa matrícula ata o día 29 de setembro. A non formalización da matrícula no prazo estipulado, salvo causas debidamente xustificadas, implicará a perda do dereito de acceder a estas ensinanzas no curso 2006-2007.
5. As inspeccións ou a comisión autonómica de escolarización resolverán a adxudicación das prazas vacantes aos solicitantes que non obtiveron praza pola resolución do consello escolar. Da resolución definitiva das prazas farase a correspondente publicación nas delegacións provinciais e nas escolas de arte o día 4 de outubro. Os admitidos segundo esta resolución terán de prazo para matricularse desde a data da publicación ata o día 9 de outubro.
6. Para cada ciclo formativo constituirase, con carácter xeral, un único grupo de alumnos por escola. O número de alumnos de cada grupo dependerá das características pedagóxico-didácticas e das posibilidades das instalacións e medios de cada ciclo e escola en particular, non debendo superar en ningún caso os 30 alumnos. Calquera modificación deste límite requirirá autorización previa e expresa da delegación provincial da Consellería de Educación e Ordenación Universitaria.
7. A matrícula para cursar ciclos formativos en centros autorizados de arte formalizarase ata o día 29 de setembro.
Décimo terceiro.-Órganos competentes para resolver a admisión do alumnado.
1. Tal e como se establece no artigo 17 do Decreto 87/1995, do 10 de marzo, polo que se regula a admisión de alumnos nos centros sostidos con fondos públicos de educación infantil, de educación primaria e de educación secundaria, o consello escolar de cada escola de arte e superior de deseño, é o órgano competente para resolver sobre a admisión do alumnado. Nos centros autorizados de arte, as persoas titulares serán as responsables do estrito cumprimento das normas xerais sobre a admisión do alumnado e correspóndelle ao consello escolar garantir o seu cumprimento.
2. Unha vez concluído o proceso de admisión, o consello escolar publicará a listaxe de persoas admitidas e non admitidas, en orde decrecente segundo a puntuación asignada. Contra a resolución do consello escolar, as persoas interesadas poderán presentar reclamación segundo se establece no artigo décimo sexto, punto 1, desta resolución.
3. As escolas comunicaranlle o día 2 de outubro á comisión autonómica de escolarización o número de persoas admitidas e o número de prazas vacantes en cada ciclo formativo nos prazos que dispoña a Dirección Xeral de Formación Profesional e Ensi
nanzas Especiais. Tamén lle remitirán as relacións de todas aquelas persoas que non obtivesen praza na escola.
Décimo cuarto.-Información pública do proceso.
As escolas de arte e superiores de deseño deberán expoñer nos seus taboleiros de anuncios:
a) Normativa reguladora da admisión do alumnado.
b) Prazas que oferten nos diferentes ciclos que teñan autorizados.
c) Calendario de publicación da relación de alumnado admitido, así como dos prazos para presentar reclamacións sobre as resolucións do Consello Escolar.
d) Calendario e normas para formalizar a matrícula.
Décimo quinto.-Comisión autonómica de escolarización.
1. A Dirección Xeral de Formación Profesional e Ensinanzas Especiais poderá constituír, cando o considere oportuno, unha comisión autonómica de escolarización para resolver sobre as solicitudes que non obtiveron praza nas escolas de arte e superiores de deseño.
2. As funcións da comisión de escolarización serán:
-Informar das prazas existentes para este tipo de ensinanzas nas escolas.
-Resolver sobre as solicitudes non atendidas polas escolas, solicitadas en primeiro lugar.
-Resolver as reclamacións presentadas.
3. A comisión autonómica de escolarización estará formada por:
a) O/A subdirector/a xeral de Ensinanzas Especiais e Formación Permanente que actuará como presidente.
b) Os/As directores/as das catro escolas de arte e superiores de deseño .
Actuará como secretario/a da comisión, con voz e sen voto, un/unha funcionario/a da Dirección Xeral de Formación Profesional e Ensinanzas Especiais.
4. No caso de que non se constitúa a comisión autonómica de escolarización, as súas funcións serán asumidas pola inspección educativa.
5. Os membros da comisión poderán percibir asistencias, axudas para gastos e de locomoción por concorrer ás sesións, conforme o Decreto 144/2001, do 7 de xuño.
Décimo sexto.-Reclamacións.
1. Contra as resolucións dos consellos escolares, da comisión autonómica de escolarización ou da inspección educativa, se é o caso, as persoas interesadas poderán presentar reclamación no prazo de tres días,
contados a partir da data da súa publicación, ante o órgano que as ditou, que deberá resolver no prazo máximo de cinco días.
2. Contra as resolucións das reclamacións polos consellos escolares ou pola inspección educativa, a persoa interesada poderá interpoñer recurso de alzada no prazo dun mes, ante o delegado provincial da Consellería de Educación e Ordenación Universitaria da provincia en que se ditou a resolución impugnada. A resolución deste recurso porá fin á vía administrativa.
3. Contra as resolucións das reclamacións pola comisión autonómica de escolarización, a persoa interesada, poderá interpoñer recurso de alzada no prazo dun mes, ante a Dirección Xeral de Formación Profesional e Ensinanzas Especiais. A resolución deste recurso porá fin á vía administrativa.
Santiago de Compostela, 20 de xuño de 2006.
Antonio Vázquez Vázquez
Director xeral de Formación Profesional
e Ensinanzas Especiais
ANEXO I
Familia profesional
Ciclo formativo
Materia de modalidade
Artes aplicadas ao libro
Gravado e técnicas de estampación
-Fundamentos de deseño-Debuxo ártístico I-Imaxe
Deseño gráfico
Gráfica publicitaria
-Fundamentos de deseño-Debuxo artístico I-Imaxe
Fotografía artística
-Fundamentos de deseño-Debuxo artístico I-Imaxe
Ilustración
-Fundamentos de deseño-Debuxo artístico I-Imaxe
Deseño de interiores
Proxectos e dirección de obras de decoración
-Fundamentos de deseño-Debuxo artístico II-Debuxo técnico II
Arquitectura efémera
-Fundamentos de deseño-Debuxo artístico II-Debuxo técnico II
Artes aplicadas á indumentaria
Estilismo da indumentaria
-Fundamentos de deseño-Debuxo artístico I-Técnicas de expresión gráfico-plástica
Modelismo da indumentaria
-Fundamentos de deseño-Debuxo artístico I-Técnicas de expresión gráfico-plástica
Artes aplicadas da escultura
Artes aplicadas da escultura
-Fundamentos de deseño-Debuxo artístico II-Volume I
Artes aplicadas da madeira
-Fundamentos de deseño-Debuxo artístico II-Volume I
Cerámica artística
Cerámica artística
-Fundamentos de deseño-Debuxo artístico II-Volume I
Xoiaría de arte
Xoiaría artística
-Fundamentos de deseño-Debuxo artístico II-Volume I
ANEXO IV
I. Proba de madurez dos ciclos formativos de grao medio das familias profesionais de artes plásticas e deseño.
A proba de madurez constará de dúas partes:
a) Primeira parte: sociocultural.
-Desenvolvemento por escrito, durante o tempo máximo dunha hora, das cuestións que se formulen sobre lingua galega e lingua castelá a partir dun texto escrito.
Neste exercicio valorarase a madurez e o nivel de coñecementos sobre esta área propia do currículo da educación secundaria obrigatoria.
-Desenvolvemento por escrito, durante un tempo máximo dunha hora, das cuestións que se formulen referidas a contidos socioculturais.
Neste exercicio valorarase a madurez e o nivel de coñecementos referidos ás ciencias sociais, ciencias da natureza e tecnoloxía das correspondentes áreas do currículo da educación secundaria obrigatoria.
b) Segunda parte: educación plástica e visual.
Realización, durante un tempo máximo de tres horas, dun exercicio de composición de libre interpretación e técnica, baseado nun modelo proposto.
Neste exercicio valorarase a sensibilidade artística e a creatividade do aspirante.
II. Proba de madurez dos ciclos formativos de grao superior das familias profesionais de artes plásticas e deseño.
A proba de madurez constará de dúas partes:
a) Primeira parte: materias comúns.
Versará sobre as materias comúns propias do currículo do bacharelato: lingua e literatura galega, lingua e literatura castelá, filosofía, historia e linguas estranxeiras. O alumno seleccionará tres das devanditas materias e desenvolverá por escrito unha cuestión de entre catro que lle fosen propostas, de cada unha das tres elixidas.
O tempo máximo para realizar este exercicio será de tres horas.
Neste exercicio valorarase o grao de madurez do aspirante en canto á correcta comprensión de conceptos, a utilización da linguaxe e a capacidade de análise e síntese.
b) Segunda parte: materias específicas de modalidade.
Versará sobre a análise das cuestións que se formulen sobre historia da arte, a partir dun texto escrito e/ou a documentación gráfica ou audiovisual que se facilite. O tempo máximo para realizar este exercicio será dunha hora.
Neste exercicio valorarase a madurez, o nivel de coñecemento e a sensibilidade ante as creacións artísticas e funcionais.
Realización, durante un tempo máximo de catro horas, dun exercicio compositivo de libre interpretación e técnica, baseado nun modelo exento e inanimado.
Neste exercicio valoraranse as habilidades e destrezas, a sensibilidade artística e a creatividade do aspirante.
ANEXO V
I. Proba específica para acceso a ciclos formativos de grao medio de artes plásticas e deseño
a) Primeiro exercicio: proba escrita.
Desenvolvemento nun tempo máximo dunha hora dun tema proposto nun texto sobre artes plásticas e coñecementos histórico-artísticos. Neste exercicio valoraranse as capacidades lingüísticas e os coñecementos histórico-artísticos.
b) Segundo exercicio: realización.
Realización, nun tempo máximo de dúas horas, de debuxos e bosquexos sobre un tema proposto para á súa aplicación posterior. Neste exercicio valoraranse as destrezas específicas e as capacidades de observación, percepción e aptitude para os estudos concretos das distintas familias profesionais.
c) Terceiro exercicio: execución.
Execución durante un tempo máximo de dúas horas, cos bosquexos e debuxos realizados no exercicio segundo. Valorarase a capacidade artística e a creatividade do aspirante, o sentido do espazo, a composición e a predisposición para os estudos concretos das distintas familias profesionais.
II. Proba específica para acceso a ciclos formativos de grao superior de artes plásticas e deseño.
a) Primeiro exercicio: proba escrita.
Desenvolvemento por escrito, durante un tempo máximo dunha hora, de temas propostos nun texto ou por medio de documentación gráfica relacionados coas artes plásticas.
Valoraranse as capacidades lingüísticas e os coñecementos histórico-artísticos.
b) Segundo exercicio: realización.
Realización, durante un tempo máximo de dúas horas, de bosquexos e debuxos sobre un tema proposto que servirán de base para a posterior realización. Valoraranse as destrezas, as habilidades, capacidades de percepción, de observación e de aptitude a predisposición para os estudos concretos dos ciclos correspondentes á familia profesional.
c) Terceiro exercicio: execución.
Execución, durante un tempo máximo de dúas horas, do xeito que determine o tribunal cos bosquexos realizados no exercicio anterior, dun traballo relacionado co ciclo ao cal o alumno aspira a acceder. Valorarase a capacidade artística e a creatividade do aspirante, o sentido do espazo e a capacidade compositiva, así como a predisposición para os estudos concretos dos ciclos correspondentes á familia profesional.